Flere SUV-er og vogntog gir økt dødsrisiko på veiene
- Ulykkene får større konsekvenser ved store vektforskjeller. Det er fysiske lover som en ikke får gjort så mye med. Folk har bedre råd og kjøper dyrere og større biler samtidig som at tungtrafikken øker, sier Arild Engebretsen ved Trafikksikkerhet, miljø- og teknologiavdelingen i Statens vegvesen. For ti år siden startet salget av nye, tunge SUV-er for alvor å gå oppover i Norge. Samtidig har godstrafikken på veiene økt kraftig. VG har innhentet salgstall de siste ti årene fra Opplysningsrådet for Veitrafikken: Det er solgt mer enn 60.000 av de aller største nye SUV-ene i denne perioden. Og deres andel av markedet øker. David og GoliatVeivesenets tall viser at tungtrafikken har økt med 26 prosent siden 2002. 11 prosent mer enn lett-trafikken. Og når David møter Goliat i trafikken, går det nesten aldri som i den bibelske fortellingen. Ulik energimengde på bilene medvirket til dødelige utfall i 57 ulykker på norske veier i fjor. Antallet er faktisk 11 flere enn i 2008, selv om det totale antallet dødsulykker sank med 79. Store vektforskjeller mellom involverte kjøretøy har medvirket til skadene i flere og flere krasj: **36 prosent av alle dødsulykker i 2011. **31 prosent av alle dødsulykker i 2010. **23 prosent av alle dødsulykker i 2009. **19 prosent av alle dødsulykker i 2008.I statistikken gjelder dette personbil mot tunge kjøretøy og motorsykkel mot personbil/tunge kjøretøy. Det finnes ingen oversikt over SUV-er som en egen kategori. - Klart den økende tungtrafikken betyr noe i forhold til ulykker. Tendensen er jo faktisk at det nesten blir flere ulykker hvor store vektforskjeller har medvirket til utfallet av ulykken. Dette til tross for at totalt antall dødsulykker er kraftig redusert i samme periode, sier Engebretsen. Veivesenet og NAF er klare på at også tunge personbiler utgjør en trussel for de mindre bilene. Sport Utility Vehicles (SUV) veier ofte det dobbelte av vanlige personbiler.- Mange velger en tyngre bil fordi de føler seg tryggere selv. Men det er en dum spiral vi kommer i da, og i forhold til miljøet anbefaler vi små og effektive biler i byene, sier Inger Elisabeth Sagedal, kommunikasjonssjef i Norges Automobil-Forbund (NAF). De går inn for mer gods over på bane og mer midtdeler. - Det er alles skrekk å kollidere med en tyngre bil. For oss er det viktig at tungtrafikanter overholder regler som hviletid for eksempel, sier Sagedal. Engebretsen legger til at det kan gjøre utslag på statistikken at en er blitt mer bevisst på vektens betydning.
Tyngre biler og kraftig økning i godstrafikken fører til større vektforskjeller på veiene. Stadig oftere skyldes dødsulykkene kollisjoner mellom lette og tunge biler.